CELEX: 52017PC0023
Language: lt
Date: 2017-01-19
Title: Pasiūlymas TARYBOS REGLAMENTAS kuriuo iš dalies keičiamos Europos Parlamento ir Tarybos direktyvos 2008/98/EB III priedo nuostatos dėl pavojingos savybės HP 14 (ekotoksiškumo)

EUROPOS KOMISIJA
            Briuselis, 2017 01 19
            COM(2017) 23 final
            2017/0010(NLE)
            Pasiūlymas
            TARYBOS REGLAMENTAS
            kuriuo iš dalies keičiamos Europos Parlamento ir Tarybos direktyvos 2008/98/EB III priedo nuostatos dėl pavojingos savybės HP 14 (ekotoksiškumo) 
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               2014 m. Komisijos reglamentu (ES) Nr. 1357/2014 atlikta išsami Direktyvos 2008/98/EB (toliau – Atliekų pagrindų direktyva) III priedo, kuriame nustatytos savybės, dėl kurių atliekos tampa pavojingosios, peržiūra. Ta peržiūra visų pirma siekta atliekoms priskiriamas savybes pritaikyti prie technikos ir mokslo pažangos ir pavojingųjų atliekų identifikavimą kiek įmanoma suderinti su Reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo (CLP reglamento) kriterijais.
            
            
               Vienintelė pavojingoji savybė, kuri tuo kartu nebuvo keista, yra HP 14 (ekotoksiškumas), nes laikyta, kad jai įvertinti reikia išsamesnių žinių. 
            
            
               Šiuo metu yra susidaręs ekotoksiškumo vertinimo teisinis vakuumas: Atliekų pagrindų direktyvos III priedo pastaboje teigiama, kad pavojingoji savybė HP 14 (ekotoksiškumas) turi būti priskiriama remiantis Tarybos direktyvos 67/548/EEB VI priede nustatytais kriterijais, tačiau ta direktyva nuo 2015 m. birželio 1 d. panaikinta.
            
            
               Siekdama, kad šio su savybe HP 14 (ekotoksiškumas) susijusio teisinio vakuumo ir nenuoseklumo neliktų, Komisija pagal Atliekų pagrindų direktyvos 39 straipsnį įsteigtame komitete pateikė balsavimui reglamento projektą. 2016 m. spalio 25 d. posėdyje Komitetas palankios nuomonės dėl reglamento projekto nepareiškė. 
            
            
               Pagrindiniai komitete išsakyti probleminiai klausimai buvo tokie: 1) reikia aiškiai suformuluoti, kad valstybės narės vis dar gali taikyti bandymų metodus ekotoksiškumui nustatyti ir 2) tikėtina, kad taikant Komisijos numatytą formulę tam tikrų tipų atliekos, kurios iki šiol buvo laikomos nepavojingomis, turės būti klasifikuojamos kaip pavojingosios ir tai neigiamai paveiks jų perdirbimą, nes pabrangs tokių atliekų tvarkymas. Šiuo atžvilgiu buvo paminėtos tokios atliekų rūšys kaip deginant susidarantys nuosėdiniai pelenai ir smulkintuvų likučiai.
            
            
               Taigi pagal Tarybos sprendimo 1999/468/EB 5a straipsnyje nustatytą procedūrą Tarybos reglamento pasiūlymas teikiamas Tarybai ir perduodamas Europos Parlamentui.
            
            
            
               2017/0010 (NLE)
            
            
               Pasiūlymas
            
            
               TARYBOS REGLAMENTAS
            
            
               kuriuo iš dalies keičiamos Europos Parlamento ir Tarybos direktyvos 2008/98/EB III priedo nuostatos dėl pavojingos savybės HP 14 (ekotoksiškumo) 
            
            
               (Tekstas svarbus EEE)
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2008 m. lapkričio 19 d. Europos Parlamento ir Tarybos direktyvą 2008/98/EB dėl atliekų ir panaikinančią kai kurias direktyvas
                  1
               , ypač į jos 38 straipsnio 2 dalį, 
            
            
               kadangi:
            
            
               (1)Direktyvos 2008/98/EB III priede išvardijamos atliekų savybės, dėl kurių jos tampa pavojingosios;
            
            
               (2)Direktyvoje 2008/98/EB nustatyta, kad atliekų priskyrimas pavojingosioms atliekoms turėtų būti grindžiamas, inter alia, Sąjungos teisės aktais dėl cheminių medžiagų, visų pirma aktais dėl preparatų priskyrimo pavojingiesiems preparatams, įskaitant tam tikslui naudojamas koncentracijos ribines vertes. Siekiant paskatinti darnų atliekų klasifikavimą ir užtikrinti, kad visoje Sąjungoje pavojingosios savybės atliekoms būtų priskiriamos vienodai, Komisijos sprendimu 2000/532/EB
                  2
                nustatytas atliekų rūšių sąrašas;
            
         
         
            
               (3)Direktyvos 2008/98/EB III priede nustatyta, kad pavojingoji savybė HP 14 (ekotoksiškumas) turi būti priskiriama remiantis Tarybos direktyvos 67/548/EEB
                  3
                VI priede nustatytais kriterijais;
            
            
               (4)Direktyva 67/548/EEB panaikinta 2015 m. birželio 1 d. ir pakeista Europos Parlamento ir Tarybos reglamentu (EB) Nr. 1272/2008
                  4
               . Tačiau ši direktyva tam tikriems mišiniams gali būti taikoma iki 2017 m. birželio 1 d., jeigu jie buvo klasifikuojami, ženklinami ir pakuojami pagal Europos Parlamento ir Tarybos direktyvą 1999/45/EB
                  5
                ir iki 2015 m. birželio 1 d. jau buvo pateikti rinkai;
            
            
               (5)Direktyvos 2008/98/EB III priedas buvo pakeistas Komisijos reglamentu (ES) Nr. 1357/2014
                  6
                siekiant, kur reikia, pavojingųjų savybių apibrėžtis suderinti su Reglamentu (EB) Nr. 1272/2008 ir nuorodas į Direktyvą 67/548/EEB pakeisti nuorodomis į Reglamentą (EB) Nr. 1272/2008;  
            
            
               (6)Reglamentu (ES) Nr. 1357/2014 pavojingosios savybės HP 14 (ekotoksiškumo) apibrėžtis nebuvo pakeista, nes reikėjo atlikti papildomą tyrimą siekiant užtikrinti, kad informacija apie galimą pavojingosios savybės HP 14 (ekotoksiškumo) vertinimo suderinimo su Reglamente (EB) Nr. 1272/2008 nustatytais kriterijais poveikį būtų išsami ir reprezentatyvi. Dabar, kai tyrimas jau baigtas, reikėtų atsižvelgti į jo rekomendacijas vertinant Direktyvos 2008/98/EB III priede nurodytų medžiagų pavojingąją savybę HP 14 (ekotoksiškumą) ir tą vertinimą kiek įmanoma suderinti su Reglamente (EB) Nr. 1272/2008 nustatytais cheminių medžiagų ekotoksiškumo vertinimo kriterijais; kai pagal skaičiavimo formules atliekoms priskiriama pavojingumo savybė HP 14 (ekotoksiškumas), turėtų būti taikomos Reglamente (EB) Nr. 1272/2008 nustatytos bendros ribinės vertės; 
            
            
               (7)kai, siekiant nustatyti, ar atliekos pasižymi pavojingąja savybe HP 14 (ekotoksiškumu), atliekamas tyrimas, derėtų taikyti atitinkamus Komisijos reglamente (EB) Nr. 440/2008
                  7
                nustatytus metodus arba kitus tarptautiniu mastu pripažintus bandymų metodus ir gaires. Sprendime 2000/532/EB nustatyta, kad jei atliekų pavojingoji savybė įvertinta atliekant bandymą su tokia pavojingosios medžiagos koncentracija, kokia nurodyta Direktyvos 2008/98/EB III priede, tokio bandymo rezultatai yra viršesni. Be to, reikėtų atsižvelgti į Reglamento (EB) Nr. 1272/2008 12 straipsnį, ypač į jo b punktą, ir jo taikymo metodikas;
            
            
               (8)įmonėms ir kompetentingoms institucijoms derėtų suteikti pakankamai laiko prisitaikyti prie naujų reikalavimų; 
            
            
               (9)Direktyvos 2008/98/EB 39 straipsnyje nurodytas komitetas nuomonės apie šiame reglamente numatytas priemones nepateikė. Todėl tas priemones, remdamasi Tarybos sprendimo 1999/468/EB
                  8
                5a straipsnio 4 dalimi, turėtų priimti Taryba,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Direktyvos 2008/98/EB III priedas iš dalies keičiamas taip:
            
            
               1)
                     Savybei HP 14 (ekotoksiškumas) skirtas įrašas pakeičiamas taip:
            
            
               „HP 14 „Ekotoksiškos“: atliekos, kurios iš karto sukelia arba gali vėliau sukelti pavojų vienam ar daugiau aplinkos sektorių.
            
            
               Atliekos, kurios atitinka kurią nors iš toliau pateiktų sąlygų, klasifikuojamos kaip pavojingos priskiriant kodą HP 14: 
            
            
               –jeigu atliekų sudėtyje yra medžiagos, kuri pagal Europos Parlamento ir Tarybos reglamentą (EB) Nr. 1272/2008* yra klasifikuojama kaip ozono sluoksnį ardanti medžiaga priskiriant kodu H420 žymimą pavojingumo frazę ir tokios medžiagos koncentracija yra lygi 0,1 % koncentracijos ribinei vertei arba didesnė; 
            
            
               [ c(H420) ≥ 0,1% ] 
            
            
               –jeigu atliekų sudėtyje yra vienos medžiagos ar daugiau medžiagų, kurios pagal Reglamentą (EB) Nr. 1272/2008 yra klasifikuojamos kaip ūmiai toksiškos vandens organizmams priskiriant kodu H400 žymimą pavojingumo frazę ir tokios (-ių) medžiagos (-ų) koncentracija yra lygi 25 % koncentracijos ribinei vertei arba didesnė. Tokioms medžiagoms taikoma 0,1 % ribinė vertė.
            
            
               [ ∑ c (H400) ≥ 25 % ]
            
            
               –jeigu atliekų sudėtyje yra vienos medžiagos ar daugiau medžiagų, kurios pagal Reglamentą (EB) Nr. 1272/2008 yra klasifikuojamos kaip 1, 2 ar 3 kategorijos medžiagos sukeliančios ilgalaikius pakitimus vandens organizmams priskiriant kodais H410, H411 ar H412 žymimas pavojingumo frazes ir jei visų ilgalaikius pakitimus vandens organizmams sukeliančių 1 kategorijos (H410) medžiagų koncentracijos, padaugintos iš 100, ir visų ilgalaikius pakitimus vandens organizmams sukeliančių 2 kategorijos (H411) medžiagų koncentracijos, padaugintos iš 10, ir visų ilgalaikius pakitimus vandens organizmams sukeliančių 3 kategorijos (H412) medžiagų koncentracijos suma yra lygi 25 % koncentracijos ribinei vertei arba didesnė. Medžiagoms, kurioms priskiriamas kodas H410, taikoma 0,1 % ribinė vertė, o medžiagoms, kurioms priskiriamas H411 arba H412 kodas, taikoma 1 % ribinė vertė.
            
            
               [ 100 x ∑c (H410)) + 10 x ∑c (H411) + ∑c (H412) ≥ 25% ]
            
            
               –jeigu atliekų sudėtyje yra vienos ar daugiau medžiagų, kurios pagal Reglamentą (EB) Nr. 1272/2008 yra klasifikuojamos kaip 1, 2, 3 arba 4 kategorijos ūmiai toksiškos vandens organizmams medžiagos joms priskiriant kodu (-ais) H410, H411, H412 arba H413 žymimas pavojingumo frazes ir visų medžiagų, klasifikuojamų kaip ilgalaikius pakitimus vandens organizmams sukeliančios medžiagos, koncentracija yra lygi 25 % koncentracijos ribinei vertei arba didesnė. Medžiagoms, kurioms priskiriamas kodas H410, taikoma 0,1 % ribinė vertė, o medžiagoms, kurioms priskiriamas H411, H412 arba H413 kodas, taikoma 1 % ribinė vertė.
            
         
         
            
               [ ∑ c H410 + ∑ c H411 + ∑ c H412 + ∑ c H413 ≥ 25 % ],
            
            
               čia: ∑ = suma ir c = medžiagų koncentracijos vertės.
            
            
               ___________________________________
            
            
               *
                     2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).“
            
            
            
               2)
                     Po HP 15 skirtu įrašu esanti pastaba išbraukiama. 
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Jis taikomas praėjus 12 mėnesių po jo paskelbimo OL.
            
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 312, 2008 11 22, p. 3. 
               
               
                  
                     (2)
                  2000 m. gegužės 3 d. Komisijos sprendimas 2000/532/EB, keičiantis sprendimą 94/3/EB, nustatantį atliekų sąrašą pagal Tarybos direktyvos 75/442/EEB dėl atliekų 1 straipsnio a dalį, ir Tarybos sprendimą 94/904/EB, nustatantį pavojingų atliekų sąrašą pagal Tarybos direktyvos 91/689/EEB dėl pavojingų medžiagų 1 straipsnio 4 dalį (OL L 226, 2000 9 6, p. 3).
               
               
                  
                     (3)
                  1967 m. birželio 27 d. Tarybos direktyva 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (OL 196, 1967 8 16, p. 1).
               
               
                  
                     (4)
                  2008 m. gruodžio 16 d. Europos Parlamento ir Tarybos reglamentas (EB) Nr.  1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).
               
               
                  
                     (5)
                  1999 m. gegužės 31 d. Europos Parlamento ir Tarybos direktyva 1999/45/EB dėl pavojingų preparatų klasifikavimą, pakavimą ir ženklinimą reglamentuojančių valstybių narių įstatymų ir kitų teisės aktų nuostatų derinimo (OL L 200, 1999 7 30, p. 1).
               
               
                  
                     (6)
                  2014 m. gruodžio 18 d. Komisijos Reglamentas (ES) Nr. 1357/2014, kuriuo pakeičiamas Europos Parlamento ir Tarybos direktyvos 2008/98/EB dėl atliekų ir panaikinančios kai kurios direktyvas III priedas (OL L 365, 2014 12 19, p. 89).
               
               
                  
                     (7)
                  2008 m. gegužės 30 d. Komisijos reglamentas (EB) Nr. 440/2008, nustatantis bandymų metodus pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (OL L 142, 2008 5 31, p. 1).
               
               
                  
                     (8)
                  1999 m. birželio 28 d. Tarybos sprendimas 1999/468/EB, nustatantis Komisijos naudojimosi jai suteiktais įgyvendinimo įgaliojimais tvarką (OL L 184, 1999 7 17, p. 23).